Odokotela Batshengisela Esibhedlela seParirenyatwa
Odokotela bafole belubhekise emahofisini abeboard yezempilakahle, eye Health Services Board eHarare beveza ukukhonona kwabo phezu kokungazinikeli kukahulumende ukulungisisa inkinga ababhekane lazo.
HARARE — Odokotela abasanda kugqiba izifundo, amaJunior Doctors abakhalala umsebenzi okwamanje, batshengisele namhlanje esibhedlela se Parirenyatwa, eHarare, besemba phansi besithi kababuyeli emsebenzini zize zilulungisiwe inhlupho abakhala ngazo ezigoqela iholo abathi kaliseneli ukubasa emsebenzini. Sebefikisa inyanga beqale ukukhalala umsebenzi osekudale ukuthi izibhedlela ezinkulu zikahulumende kungasebenzeki. Esibhedlela seParirenyatwa bekubetha umoya kulezigulane ezinlutshwana namhlanje. Osaphethe isikhundla sikanobhala jiekelele wenhlanganiso yabodokotela eye Zimbabwe Hospital Doctors Association – ZHDA, uDR Tawanda Takavada ulandisa ngokubafuqe ukutshengisela namhlanje. “ Odokotela abancinyane laba kabasanelisi khona ukuzangena imihlangano yethu le, bazihlalele emizini yabo lanxa bebefisa ukuba lathi lamhlanje kodwa kulusizi ukuthi sebeswela yona imali yokugada amabhasi lokuthenga ukudla ”. Umsekeli womkhokheli we ZHDA, u Dr Masimba Ndoro yena usola inyathelo eselithathwa nguhulumende ukubancitsha iholo. “ Silapha ukukhumbuza umqhatshi wethu ukuthi kasisanisi ukubuyela emsebenzini. Ukusithathela imali akusiyondlela engalulungisisa lolidubo. Thina Sithole mabasitholise okuzasenza sanelise ukubuyela emsebenzini ”. Omunye wabodokotela abatshengisele namhlanje ongathandanga ukubethwa ngegama ukhuthaza uhulumende ukuba adinge ezinye indlela zokululungisisa izikhalazo zabo. “ Nxa sesilinganisa labanye odoktela abasebenza phandle kwamanye amazwe like o South Africa, Botswana, uzathola ukuthi abantu laba bathola ten, fifteen times imali esiyiholayo thina which is unfair because imisebenzi abayenzayo lathi esiyenzayo, kuyafana. Phezu kwakhonokho, thina njengabodokotela, akula okunye esikukwanisayo, sahamba esikolookweminyaka engu 6 or 7 years ukuthi silaphe abantu. Siyenze khonokho ngenhliziyo ze the zonke and ukuthi ubusenza khonokho ngapha udinga imali akwenzi. Uyabe ungasanelisi ukwenza umsebenzi wakho ”. Wengeze ethi abangakho ayisikho kuphazamisa ezempilakahle kodwa kuyikudinga ukuthi uhulumende alungisise abakhala ngakho. “ Nxa sikhuluma nje in terms of ama figures, we need at least 5 figures ku salary yethu ukuthi sikwanise ukuphila. Basically, ukuthi sikwanise ukuthi sibe silokhe sibuya emsebenzini sibona abantu. Ukubona abantu begula besifa, akusithabisi lathi but lathi ukubuyela sizosebenza, sisebenzela imali enganeliyo akuyenzi. Imisebenzi yethu isifaka engozini enkulu kakhulu, imikhuhlane esiba exposed kiyo, kumele sithole imali ehambelana lemisebenzi esiyenzayo le danger esizifaka kiyo nxa sinceda abantu abagulayo ”. Esinye isigulane esingathanda ukubethwa ngegama esidluliselwe esibhedlela ngabekilinika ye Mabvuku sichasisa okusehleleyo. “ Angilayo imali yokuthi ngiyekwelatshwa kulezi zibhedlela ezisebenza zizimele, ama Private Hospitals. Ngizayithola ngaphi imali mina yokuthi ngiye kulawo ma private doctors, isimo sinje elizweni? ”. Umgcinisihlalo we Health Services Board u Dr Paulinus Sikosana uthi uhulumende uhlezi esenza imizamo yokuxoxisana labodokotela laba kanye lezinye izisebenzi zonke kuhlangothi lwezempilakahle ukubona ukuthi lungaxazululwa njani udaba lweholo. Eminye yale mizamo yikubatholisa imbadalo ebizwa ngokuthi yi Cost Of Living Adjustment. Odokotela abakhalala umsebenzi bathi bayaqala ukuyizwa lindaba ngoba uhulumende akakatsho lutho ngaphandle kokubasa emithethwandaba ngoba beqhuba uhlelo olungekho emthethweni.